《与李中舍应祯同饮时晹邸归叠前韵》
明代·李东阳

我昔与君别，京华三见冬。远游隔江海，离思沈空濛。

相逢问衷曲，欲说已复慵。吾生苦多难，忧患为樊笼。

柔肠结成寸，意气惨不融。哀琴与断瑟，曲罢伤遗悰。

嗟子亦何为，所遭良独同。微霜降平地，响应礼山镛。

一语再三叹，对坐蹙两峰。君为空中鹤，我作墙下蛩。

孤鸣比咽调，各自悲秋风。愁城正突兀，险绝难为攻。

幸当樽俎间，赖此曲蘖功。李侯君乡彦，来自东邻东。

剧饮慕太白，清谈胜王戎。当筵列盛馔，岂论麦与葱。

山殽百种杂，海错千盘重。闭门谢俗客，不遣窥垣墉。

解我腰间鱼，絷我枥上骢。芳词吐珠玉，醉脸开芙蓉。

仰视天宇高，坐觉浮云空。兴狂欲起舞，两袖如旋蓬。

向非地主贤，感激安所蒙。酒酣出诗句，卷帙粲已充。

得非黄山谷，或者苏文忠。初如决洪水，势蹙崇伯凶。

又如骤天马，雾鬣天池通。如登巨鳌背，足蹑三山崇。

珠光照海月，下彻冯夷宫。我乃路傍蒿，不如山上松。

亦不如李桃，馀姿媚儿童。向来忘得失，我已效海翁。

狂言久闭口，一发偶为公。起辞屡被肘，顾我少从容。

自言有枰棋，可以为子供。胜欣败亦喜，有技岂必工。

君看敌国手，峙立如貔熊。谁云一丸泥，可作万雉封。

李侯掀髯笑，谓我此味浓。推手覆君局，馀欢付苍僮。

古来风流事，多出文章宗。如何嵇阮流，弃礼蔑敬恭。

桓桓卞将军，怒颊为之红。至今想风采，齿舌生寒锋。

宁将潋滟杯，涤此磊磈胸。国赋出吴会，王师在崆峒。

频年值水旱，力尽经营中。微官竟何事，簪佩随朝钟。

平生几丁字，愧彼两石弓。笑谈一开口，尘世真难逢。

从兹戒耽乐，乐事慎勿穷。

作者简介：李东阳（1447年－1516年），字宾之，号西涯，谥文正，明朝中叶重臣，文学家，书法家，茶陵诗派的核心人物。湖广长沙府茶陵州（今湖南茶陵）人，寄籍京师（今北京市）。天顺八年进士，授编修，累迁侍讲学士，充东宫讲官，弘治八年以礼部侍郎兼文渊阁大学士，直内阁，预机务。立朝五十年，柄国十八载，清节不渝。文章典雅流丽，工篆隶书。有《怀麓堂集》、《怀麓堂诗话》、《燕对录》。